АҞӘА, абҵара 27 – Sputnik, Сариа Кәарцхьиаԥҳа. Аԥсны Аҳәынҭавтоинспекциа ауаажәларратә транспорт аҿы ареидқәа мҩаԥнагалоит ҳәа Sputnik иазеиҭеиҳәеит аусбарҭа аиҳабы Баҭал Агрба.
Акоронавирус иахырҟьаны аԥкыратә уснагӡатәқәа 2021 шықәса ажьырныҳәа 12 рҟынӡа рыҿҳәара иацҵоуп. Абри аамҭазы Аҳәынҭавтоинспекциа аусзуҩцәа ауаажәларратә транспорт аҿы ареидқәа мҩаԥнагалоит.
"Азинхьчаратә усбарҭақәа аусурақәа мҩаԥыргалоит ҳтәылауаа ргәы рҽанҵаразы, ирабжьыргоит асабрадақәа, анапхаҵақәа рныҟәгара. Ари аусура системала имҩаԥаагоит. Аусурақәа мҩаԥысуеит ауаажәларратә транспорт–автобусқәа, амаршруткақәа, атроллеибусқәа, атаксиқәа рныҟәцаҩцәа рыбжьарагьы,- иҳәоит Агрба.
Аԥсны ААИ аиҳабы ишибо ала аԥхьанатә, аԥкырақәа аналаргалаз ауааԥсыра мап ацәыркуан асабрадақәа рныҟәгара, аха уажәы аҭагылазаашьа аҽеиҭанакит.
"Иахьазы ҳтәылауаа аинформациа инарҭбааны ирымоуп. Апроблемагьы еилыркаауеит. Ауаажәларратә транспорт зхы иазырхәо рҟынтә асабрада змам аинспекциа аусзуҩцәа ирырҭоит. Аха идырны уи мап ацәызкуа амашьына дҭыҵырц идырҵоит", - иҳәеит Агрба.
Аԥсны ахада Аслан Бжьаниа аԥкыратә уснагӡатәқәа 2021 шықәса ажьырныҳәа 12 рҟынӡа рыҿҳәара ацҵаразы аусдҵа инапы аҵеиҩит. Уи инақәыршәаны атәылауаа ахыхьчага хархәагақәа ныҟәыргалароуп ауаа рацәа ахьеизо аҭыԥқәа рҿы, аԥсыжрақәеи аԥсхәрақәеи рҟны ауаа рхыԥхьаӡара маҷзарц абжьгара ҟаҵоуп, иара убас абжьгара ҟаҵоуп аныҳәатә уснагӡатәқәа рыҽрыцәхьакразы.